ROZHODNUTIE KOMISIE
zo 16. septembra 2008
o vymenovaní zástupcu Komisie do správnej rady Európskej agentúry pre lieky
(2008/735/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 726/2004 z 31. marca 2004, ktorým sa stanovujú postupy Spoločenstva pri povoľovaní liekov na humánne použitie a na veterinárne použitie a pri vykonávaní dozoru nad týmito liekmi a ktorým sa zriaďuje Európska agentúra pre lieky (1), a najmä na jeho článok 65,
keďže:
(1)
V zmysle článku 65 nariadenia (ES) č. 726/2004 má správna rada Európskej agentúry pre lieky (ďalej len „agentúra“) pozostávať z dvoch zástupcov Komisie.
(2)
Z dôvodu prerozdelenia kompetencií v rámci Komisie je potrebné, aby bol z Generálneho riaditeľstva pre zdravie a spotrebiteľov do správnej rady agentúry vymenovaný jeden nový člen a jeden náhradník, ktorý ho v čase jeho neprítomnosti nahradí a bude za neho hlasovať,
ROZHODLA TAKTO:
Článok 1
Zástupcom Komisie v správnej rade Európskej agentúry pre lieky má byť osoba, ktorá bude pracovať na tomto pracovnom mieste a vykonávať tieto funkcie:
a)
hlavný poradca s primárnym zameraním na verejné zdravie, ktorý bude generálnemu riaditeľovi Generálneho riaditeľstva pre zdravie a spotrebiteľov radiť v otázkach zdravotných stratégií a spolupracovať so šéfom riaditeľstva pre verejné zdravie a hodnotenie rizík.
Náhradníkom má byť osoba, ktorá bude pracovať na tomto pracovnom mieste a vykonávať tieto funkcie:
b)
vedúci oddelenia Stratégie a systémy zdravia, vrátane funkcií súvisiacich s určovaním a vypracúvaním politík a činností v oblasti verejného zdravia, ako aj v oblastiach farmaceutických výrobkov a celkovým riadením činností v rámci oddelenia v zmysle pracovného programu Generálneho riaditeľstva pre zdravie a spotrebiteľov a/alebo riaditeľstva pre verejné zdravie a hodnotenie rizík.
Článok 2
Toto rozhodnutie sa vzťahuje na osoby, ktoré v deň prijatia tohto rozhodnutia pracovali, hoci len dočasne, na pracovných miestach uvedených v článku 1, alebo na ich zástupcov na uvedených pracovných miestach.
Článok 3
Generálny riaditeľ Generálneho riaditeľstva pre zdravie a spotrebiteľov informuje predsedu správnej rady a riaditeľa agentúry o menách osôb, ktoré pracujú na pracovných miestach uvedených v článku 1 a o prípadných zmenách na týchto miestach.
V Bruseli 16. septembra 2008